Patru români cu vârste cuprinse între 26 și 35 de ani au jefuit un magazin de bijuterii din orașul Seitenstetten, situat în districtul Amstetten din Austria Inferioară. Potrivit publicației ziarulromanesc.at, doi dintre ei se află deja în închisoare, altul a fost arestat acum, iar ultimul membru al bandei este încă în libertate și este căutat de poliție.
Tâlhari din Turda au jefuit un magazin de bijuterii din Austria. Prada, vândută în România. Poliția austriecă susține că suspecții aparțin unui grup de infractori activ la nivel internațional din municipiul Turda, județul Cluj. Aceștia au fost deja condamnați sau au intrat în atenția poliției penale din țară și din străinătate pentru infracțiuni violente, patrimoniale, fraude și legate de droguri. Doi suspecți – în vârstă de 27 și 31 de ani – se aflau în arest la închisoarea St. Pölten din ianuarie 2024, respectiv noiembrie 2023, pentru alte infracțiuni contra proprietății.
Au recunoscut jaful. Cei doi au mărturisit atacul din Seitenstetten și jaful de la un magazin de bijuterii, a informat departamentul de poliție de stat. Prada – bijuterii și ceasuri – a fost dusă în România imediat după jaf și transformată în bani acolo. Încasările au fost folosite pentru achitarea datoriilor și pentru cheltuielile de trai.
Prins în Italia. Un al treilea membru al bandei, de 35 de ani, a fost prins în Italia pe 22 februarie, pe baza unui mandat internațional de arestare, și extrădat miercuri în Austria. Potrivit poliției, acesta a refuzat să ofere informații în timpul audierilor și a fost transferat la închisoarea St. Pölten. Se caută un al patrulea membru al bandei, în vârstă de 26 de ani.
Haine ascunse într-o pădure. După atac, îmbrăcămintea purtată de bărbați în timpul jafului și alte accesorii criminale, cum ar fi materialele de legare a victimei, precum și o geantă de călătorie pentru transportul prăzii, au fost confiscate într-o pădure din zona de frontieră cu Cehia. Posturile de poliție Waidhofen ad Ybbs și Amstetten efectuează investigații suplimentare privind infracțiunile asupra proprietății împotriva bandei, informează televiziunea de stat austriacă ORF.